Riflessjoni għall-Avvent minn Paul Xuereb Żgur li ma ddumx ma tinduna li l-Milied fil-qrib! Biżżejjed tilmaħ it-tiżjien u tinnota l-attivita' aċċelerata minn negozji. Lili, l-aktar ħaġa li tolqotni f'dan iż-żmien hi l-imħabba ta' Dak li jħobbna hekk kif aħna. Anzi, Dak li hu l-uniku wieħed li jħobbna hekk. Għaliex qed ngħid hekk? Għaliex l-imħabba tagħna l-bnedmin hi limitata – jiena inħobbok sakemm ma tmeriniex, sakemm ma tippruvax twaqqani għaċ-ċajt, sakemm .. Imma Hu le. Iħobbni dejjem. Ukoll meta jien niddeċiedi nagħmel ta' rasi. Ukoll meta jiena naħseb li mhux qed jagħti każi. U kull meta nkun irrid induq din l-imħabba tal-ġenn ta' Alla għalija, biżżejjed niftaħ il-Kotba Mqaddsa. Mizgħudin b'siltiet imfawrin b'din l-imħabba. Nistiedinkom taqsmu miegħi ftit minn dawn is-siltiet li ma jħallulna l-ebda dubju dwar din l-imħabba, imħabba bla tarf, imħabba awtentika, imħabba li moħħna qatt ma' jista' jasal biex jifhem il-kobor tagħħa. Isaija 49,15: Tista' mara tinsa t-tarbija tagħħa u ma tħennx għal bin ġufha? Imqar jekk din tinsa, jien ma ninsiek qatt! Isaija 54,10: Jistgħu jitħarrku l-muntanji, jitheżżu l-għoljiet, imma mħabbti minn miegħek ma titħarrikx, u s-sliem tal-patt tiegħi ma jitheżhiżx, jgħid il-Mulej li jħenn għalik. Għerf 12,16: U għax int sid ta' kollox, lil kulħadd tagħder. Salm 139, 1-4: Mulej, int tgħarbilni u tagħrafni, int taf meta noqgħod u meta nqum, int tagħraf mill-bogħod ħsibijieti. Int tagħraf il-mixi u l-waqfien tiegħi; triqati kollha int tafhom sewwa. Ġwanni 17,23: Jiena fihom u inti fija, biex isiru ħaġa waħda għal kollox, ħalli d-dinja tagħraf li inti bgħattni u li ħabbejt lilhom kif ħabbejt lili. Mattew 11, 28: Ejjew għandi, intom ilkoll li tinsabu mħabbtin u mtaqqlin, u jiena nserraħkom. San Pawl lir-Rumani 3 u 38,39: Xi ngħid mela, quddiem dan kollu? Jekk Alla hu magħna, min jista' jkun kontra tagħna? Għax jiena żgur li la l-mewt u la l-ħajja, la l-anġli u la l-qawwiet, la ż-żmien t'issa u la ta' li ġej, la setgħat, la l-għoli u l-anqas il-fond, u ebda ħliqa oħra ma jistgħu qatt jifirduna mill-imħabba ta' Alla li dehret fi Kristu Ġesù Sidna.
Il-Milied magħna: L-Imanuel, Alla magħna